Mtoto Punda
Language: Swahili | Genre: Creative_writing

﻿Mtoto Punda 

Siku moja, msichana  mdogo aliona umbo la  ajabu kwa umbali.  
Umbo hilo lilipokaribia,  aligundua kwamba  lilikuwa mwanamke mja  mzito.  
Kwa ushupavu, msichana  huyo alimkaribia yule  mwanamke mja mzito.  Jamaa zake wakasema,  "Hatuna budi  kumkaribisha akae nasi.  Tutamlinda hadi  atakapomzaa mtoto  wake."  
Baadaye, mama huyo  alikuwa tayari kujifungua.  Majirani wakashughulika.  "Sukuma! Leta blanketi!  Maji! Suukuumaaa!"  
Mama alijifungua.  Majirani walipomwona  mtoto, wote walirudi  nyuma kwa mshtuko.  "Punda!"  
Wakaanza kugombana.  "Tulikubali kuwa  tutamlinda huyu mama  hadi atakapojifungua, na  hivyo ndivyo  tutakavyofanya," kiongozi  wao alisema.  "Hapana! Tukifanya hivyo  tutapata bahati mbaya!"  alisema jirani mwingine.  
Mama yule alijikuta peke  yake tena.  Akajiuliza, "Nitafanyaje na  mtoto huyu mwenye  kunifedhehesha?"  
Hatimaye, alikubali kuwa  huyo ni mtoto wake na  yeye ndiye mamake.  Mtoto punda angalibaki  alivyozaliwa, mambo  yangekuwa tofauti.  
Lakini, alikua, akakua,  hadi mamake akashindwa  kumbeba mgongoni.  Mamake mara nyingi  alichoka na kuvunjika  moyo.  Mara nyingine mtoto  punda alimfanyisha kazi  za kinyama.  
Mtoto punda alikasirika  akachanganyikiwa.  Hangeweza kufanya lolote  kama binadamu.  Hakufanana na huyu wala  yule.  Alizidi kukasirika hadi siku  moja akampiga mamake  teke akaanguka chini.  
Mtoto punda aliona aibu.  Akakimbilia mbali kadiri  alivyoweza.  
Aliendelea kukimbia hadi  usiku alipotambua kuwa  amepotea.  "Hi ho?" Alinong'ona  gizani. "Hi ho?" Mwangwi  ukamrudia.  Alijikunja mahali akalala  usingizi wa  mang'amung'amu.  
Kulipokucha, mtoto punda  aliamka na kumkuta mzee  wa ajabu akimtazama.  Naye pia akamtazama  mzee machoni kwa hisia  za matumaini.  Mzee akasema, "Njoo  twende kwangu."  
Mtoto punda alikubali  mwaliko wa mzee huyo.  Mzee alimfundisha njia  nyingi za maisha. Mtoto  punda alijifunza mengi.  
Asubuhi moja, mzee  alimwomba mtoto punda  ambebe hadi kilele cha  mlima.  
Walipofika juu mawinguni,  walilala.  Mtoto punda akaota kuwa  mamake alikuwa  mgonjwa na alikuwa  anamwita.  
Alipoamka, mawingu  yalikuwa yametoweka na  mzee rafikiye alikuwa  hayupo.  
Hatimaye, mtoto punda  alifahamu atakavyofanya.  
Mtoto punda alirudi  nyumbani akamkuta  mamake amenuna.  Mama na mtoto wake  mpotevu walitazamana  kwa muda mrefu. Halafu  wakakumbiatiana bila  legezo.  
Mtoto punda na mamake  waliishi pamoja kwa  ushirikiano.  Waliishi kwa furaha  pamoja na majirani wao.  


Source www.africanstorybook.org